Dan huwa rakkont ta' ġrajja veru konnessi mal-bini tal-koppla. Sakemm inbniet il-koppla, il-Knisja ta' San Gejtanu kienu jsibuha bħala sempliċement in-numru '11'. Dan għaliex kienet waħda mill-ftit knejjes f'Malta li kellha żewg kampnari twal iżda kienet bla koppla. Inċidentalment fis-sena 2006 tagħlaq ħamsin sena mill-bini tagħha (1956-2006) Il-knisja 'lestewha' bl-għaġġla għall-aħħar snin tas- seklu 19 biex tibda sservi l-poplu tal-Ħamrun li kien qiegħed jikber ġmielu. L-aktar ħwejjeġ meħtieġa kienu lesti iżda koppla kienet meqjusa bħala oġġett ta' lussu għal dak iż-żmien. Wieħed irid iżomm f'moħħu li l-knejjes kienu jinbnew bi flus imwiegħda U bil-ġbir tas-soldi u s-sittiet bieb bieb darba fil- gimgħa. . Ġewwa, il-knisja kienet għerja u aktar ma jgħaddi ż-żmien id-dħaħen tax-xemgħat u aktar tard tad-'die- sel' tal-karrozzi tal-linja u ħwejjeġ oħra li jħammġu, ksew il-ħitan u s-saqaf tal-franka b'passata griża. Il- fetħa tal-koppla kienet ingħalqet b'saqaf ta' xorok u travi tal-ħadid li wara seta jitneħħa meta jiġu biex jibnu l-koppla. Dun Nerik Cordina Perez sar Kappillan ftit snin qabel it-tieni gwerra u ħa ħsieb isebbaħ il-knisja b'ħafna opri, imma mill-bidu nett kien iħoss li kien hemm xi ħaġa nieqsa, xi ħaġa li n-nies kienu jittalbulu biex jirmedja. Bil-mod il-flus bdew deħlin. Ħafna kienu dawk li marru bieb bieb jiġbru it-tliet soldijiet fil- ġimgħa u min jista' kien jitfgħalhom xi sispenz. Wara snin ta' dan ix-xorta ta' ġbir, lotteriji kull xahar (ħafna drabi kont tista' tirbaħ xi magna tal-ħjata jew tal- ħasil), u wkoll għotjiet mill- benefatturi li kellhom il- ħwienet fit-triq prinċipali 'San Gużepp', kien hemm flus biżżejjed biex jibda x-xogħol. Il-perit Guze' D'Amato ħażżeż sett ta' pjanti għall- koppla l-ġdida, u wara li dawn ġew approvati mill- Kurja tal-Arċisqof, waħħlu kopja f'inkwadru fil-bieb tal-knisja ta' fuq ix-xellug. Ħafna kienu dawk li jieqfu jiflu dawn il-pjanti u jaħsbu kif bniedem jista' fil-verità jibni oġġett hekk kompless. Iżda Dun Nerik kellu l- ħabta jiġbed lejh il-parruċċani. Kien jitlobhom li jagħtu b'kemm jesa' trakk ġebel li dak iż-żmien kien iqum is-somma ta' Lm8.00. Illum il-ġurnata narawhom ftit, imma għal dak iż-żmien kienet paga ta' ġimgħa għall-biċċa l-kbira tal-ħaddiema. Iżda t- trakkijiet mimlija bdew ġejjin tant illi waħda mit-toroq ta' ħdejn il-knisja (dak iż-żmien 'New Street) kellha tingħalaq għat-traffiku u ma nfetħitx qabel sentejn wara. Iċ-ċnagen tal-franka kienu jonġruhom, jagħtuhom il-forma u jiskulturawhom fit-triq, imbagħad itellgħuhom wieħed wieħed permezz tal-'JAP' li kienet magna b'ċilindru wieħed. In-nies tal-inħawi dejjem kienu jafu li x-xogħol dejjem tiela' mill-ħoss uniku ta' din il-magna. Filata filata, il-koppla bdiet tiela', u meta kien ikun fadal ftit wisq ġebel, Dun Nerik kien iwissi lill- Ħamruniżi li bla ġebla u siment ix-xogħol jieqaf. Dan il-parruċċani qatt ma riduh isir, allura bil-ġenerożita' tal-poplu t-trakkijiet mimlija kienu jissuktaw. Meta kien ikun hemm ħtieġa tas-siment, l-ixkejjer kienu jiġu maħżuna fil-knisja speċjalment fl-istaġun tax- xita. Sentejn wara li nbeda x-xogħol, intlaħqet l-ogħla quċċata meta tellgħu s-salib ta' fuq il-lanterna. Din ġabet realta' l-ħolma ta' ħafna Ħamruniżi li issa kellhom koppla maestuża tirrappreżenta l-għola bini fil-Ħamrun. Fl-1956, il-bini kien riesaq lejn it-tmiem u x-xhur għaddejjin, sadattant Dun Nerik u l-Ħamruniżi għajnejhom fuq ix-xogħol u l-kalendarju għax il-ħsieb kien li l-koppla tinfetah fis-7 t'Awissu nhar il-festa proprja ta' San Gejtanu. Kollox kien f'postu lest biex l-Arċisqof Mikiel Gonzi jbierek il-koppla l-ġdida f'ċerimonja speċjali. Xi ġranet qabel din id-data, il-koppla kienet lesta u dawk li jaħdmu l-elettriku kienu lestew it-tubi tad- dawl moħbija fuq ġewwa tagħha. Niftakarni lejla minnhom mort il-knisja nara x'qiegħed jiġri bi preparazzjoni u Dun Nerik (Ii jiġi minni fil-bogħod) taptapli fuq spallti u staqsieni jekk ridtx inkun minn tal-ewwel li nara l-koppla mixgħula minn ġewwa. Mall-ewwel għidtlu 'iva' u għadni niftakar id-dehra tagħha qisu 'l bieraħ.Konna hamsa hemm dik il-lejla: Dun Nerik, Dun Ġużepp Cachia, Ġużeppi Vella li hadem l-elettriku, it-tifel tiegħu u jien. Tlajna fuq il- bejt tal-knisja, għaddejna minn taraġ ieħor għal ġol- koppla u dħalna. Ġużeppi qal lil ibnu biex jixgħel, u wara ftit sekondi li t-tubi waqfu jteptpu bqajna b'ħalqna miftuħ nistgħaġbu bil-bjuda ta' ġebla u s- : sbuħija ta' skultura f'dak il-mument ta' ferħ. Il-koppla kienet qisha magħmula mis-silġ finl Fis-7 t'Awissu 1956, l-Arċisqof ġibed żigarella biex kixef il-koppla li kienet mgħottija b'purtiera kbira u n-nies setgħu jarawha minn isfel għall-ewwel darba. (Dal-ħin Dun Ġuż l-Kor tal-Ħamrun attakkaw l-ewwel noti tal-'A/leluja' tal-Messija ta' Handel, xogħol li tgħallmuh apposta għall-okkażjoni). Il ħolma tan-nies saret realta' filwaqt li nfexxew f'ċapċip itarrax u l-logħob tan-nar u l-qniepen tal- knisja komplew iżidu l-atmosfera ferrieħa. Il-baned lokali organizzaw marċi fit-toroq u Willie Attard tal- Banda San Guzepp ikkompona marċ għall-okkażjoni jismu 'Il-Famuża Koppla' li sal-lum għadu jindaqq fl-irħula tal-gżejjer Maltin. Xahar wara li nfetħet il-koppla xterdet l-aħbar li lil Dun Nerik l-Arċisqof għamlu Monsinjur. Qrabatu u il-Ħamrun kollu ferħu ħafna għax kien ilu jaħdem fosthom għal tnejn u għoxrin sena u kien ħalla rigal majestuż li jidher meta nkuruna l-knisja parrokkjali ta' San Gejtanu b'koppla hekk sabiħa li l-Ħamruniżi kienu ilhom jixxenqu għaliha għal tant żmien. Bdew jiġu ppjanati festi għal xi data f'Novembru meta Dun Nerik kellu jħalli l-kariga tiegħu ta' kappillan tal- Ħamrun biex jibda x-xogħol tiegħu fil-kariga ġdida ta' Monsinjur tal-Kattidral tal-Imdina. Għall-ħabta tal- Milied għamlulu operazzjoni li qalu kienet suċċess. Fit-tletin ta' Dicembru Dun Nerik miet. Jaħasra ma kellux ix-xorti jgawdi l-frott tax-xogħol li għamel, iżda bla dubju ħalla marka fil-qiegħ tal-Ħamruniżi kollha ta' żmieni.